送王賓玉
作者：强至
朝代：宋

paragraphs: 相如昔乘使者車，縣令負弩當前驅。
頗矜意氣誇里閭，檄詞爛熳肆欺誣。
歸來不說民饑臞，餘佞更留封禪書。
江山清絕冠天區，豈甘久被斯人汙。
邇來炳靈軼古初，耆俊相繼馳亨衢。
堂堂御史今名儒，志節慷慨忠義俱。
才高識遠器有餘，不似文園淺丈夫。
一朝持節歸成都，使星皎皎臨坤隅。
輟從憲府恩意殊，霜威鶚擊正所須。
奸胥所在察于荼，交券計斤良可吁。
鋤凶芟穢忌踟躕，元惡須行七日誅。
惡除惠澤益霑濡，頓使枯瘠都豐腴。
坐茵未暖氈氍毹，詔歸還直承明廬。
朝廷急賢恢遠圖，碧雞金馬不用渠。
以人報國功難逾，諸生中有何武無。